CELEX: 32014D0008(01)
Language: el
Date: 2014-02-20 00:00:00
Title: 2014/303/ΕΕ: Απόφαση της Ευρωπαϊκής Κεντρικής Τράπεζας, της 20ής Φεβρουαρίου 2014 , σχετικά με την απαγόρευση της νομισματικής χρηματοδότησης και της παροχής επιτοκίου στις καταθέσεις της κεντρικής διοίκησης από τις εθνικές κεντρικές τράπεζες (ΕΚΤ/2014/8)

28.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 159/54
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 20ής Φεβρουαρίου 2014
   σχετικά με την απαγόρευση της νομισματικής χρηματοδότησης και της παροχής επιτοκίου στις καταθέσεις της κεντρικής διοίκησης από τις εθνικές κεντρικές τράπεζες
   
      (ΕΚΤ/2014/8)
   
   
      (2014/303/ΕΕ)
   
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 132 παράγραφος 1,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 34.1,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 271(δ) της Συνθήκης για τη λειτουργία της Ευρωπαϊκής Ένωσης, και το άρθρο 35.6 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, σε συνδυασμό με την ένατη αιτιολογική σκέψη του κανονισμού (ΕΚ) αριθ. 3603/93 του Συμβουλίου (1), το διοικητικό συμβούλιο υποχρεούται να αξιολογεί τη συμμόρφωση των εθνικών κεντρικών τραπεζών (ΕθνΚΤ) με τις υποχρεώσεις τους οι οποίες απορρέουν από τις Συνθήκες. Για τον σκοπό αυτό το διοικητικό συμβούλιο παρακολουθεί τη συμμόρφωση των ΕθνΚΤ με την απαγόρευση της νομισματικής χρηματοδότησης, όπως ορίζεται στο άρθρο 123 της Συνθήκης για τη λειτουργία της Ευρωπαϊκής Ένωσης. Η παρούσα απόφαση σκοπεί στην αποσαφήνιση των κριτηρίων που θα εφαρμόσει η Ευρωπαϊκή Κεντρική Τράπεζα (EKT) αναφορικά με την παροχή επιτοκίου στις καταθέσεις της κεντρικής διοίκησης και των δημόσιων φορέων οι οποίες τηρούνται στις αντίστοιχες κεντρικές τράπεζες σε σχέση με την απαγόρευση της νομισματικής χρηματοδότησης η οποία απορρέει από τη Συνθήκη, για τους σκοπούς της προαναφερθείσας παρακολούθησης από το διοικητικό συμβούλιο.
            
         
               (2)
            
            
               Στο πλαίσιο παρακολούθησης της συμμόρφωσης με την απαγόρευση της νομισματικής χρηματοδότησης, η οποία προβλέπεται στο άρθρο 123 της Συνθήκης για τη λειτουργία της Ευρωπαϊκής Ένωσης, η ΕΚΤ θα λαμβάνει υπόψη την παροχή επιτοκίου στις καταθέσεις της κεντρικής διοίκησης, το οποίο δεν πρέπει να είναι μεγαλύτερο από το σχετικό επιτόκιο της χρηματαγοράς. Η παρούσα απόφαση ορίζει τα επιτόκια της αγοράς τα οποία θα λειτουργούν ως ανώτατα όρια για την παροχή επιτοκίου στις καταθέσεις της κεντρικής διοίκησης και τα οποία θα λαμβάνονται υπόψη για την παρακολούθηση της συμμόρφωσης με τη Συνθήκη από την 1η Δεκεμβρίου 2014,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Για τους σκοπούς της παρούσας απόφασης:
   α)   «κεντρική διοίκηση»: όλοι οι δημόσιοι φορείς που αναφέρονται στο άρθρο 123 της Συνθήκης, όπως ερμηνεύονται βάσει του κανονισμού (ΕΚ) αριθ. 3603/93, με εξαίρεση τα πιστωτικά ιδρύματα που ανήκουν στο Δημόσιο, στα οποία οφείλουν να επιφυλάσσουν οι ΕθνΚΤ και η ΕΚΤ την ίδια μεταχείριση όπως και στα ιδιωτικά πιστωτικά ιδρύματα, όσον αφορά τη διάθεση αποθεμάτων από τις ΕθνΚΤ·
   β)   «καταθέσεις κεντρικής διοίκησης»: καταθέσεις διάρκειας μιας ημέρας και καταθέσεις προθεσμίας που δέχονται οι ΕθνΚΤ από κάθε κεντρική διοίκηση·
   γ)   «επιτόκιο αγοράς μη εξασφαλισμένης χρηματοδότησης για τοποθετήσεις διάρκειας μιας ημέρας»: i) όσον αφορά τις καταθέσεις διάρκειας μιας ημέρας σε ευρώ, ο μέσος δείκτης των επιτοκίων του ευρώ για τοποθετήσεις στη χρηματαγορά διάρκειας μιας ημέρας (EONIA)· ii) όσον αφορά τις καταθέσεις διάρκειας μιας ημέρας σε διαφορετικό νόμισμα, ένα συγκρίσιμο επιτόκιο·
   δ)   «επιτόκιο αγοράς εξασφαλισμένης χρηματοδότησης»: i) όσον αφορά τις καταθέσεις προθεσμίας σε ευρώ, το προσφερόμενο επιτόκιο για τις συμφωνίες επαναγοράς σε ευρώ (EUREPO) με συγκρίσιμη διάρκεια, εάν είναι διαθέσιμο· και ii) όσον αφορά τις καταθέσεις προθεσμίας σε διαφορετικό νόμισμα, ένα συγκρίσιμο επιτόκιο.
   Άρθρο 2
   Παροχή επιτοκίου στις καταθέσεις της κεντρικής διοίκησης και συμμόρφωση με την απαγόρευση της νομισματικής χρηματοδότησης
   1.   Για τους σκοπούς της παρακολούθησης της συμμόρφωσης με την απαγόρευση της νομισματικής χρηματοδότησης, ισχύουν τα ακόλουθα ανώτατα όρια στην παροχή επιτοκίου από τις ΕθνΚΤ στις καταθέσεις της κεντρικής διοίκησης:
   
               α)
            
            
               όσον αφορά τις καταθέσεις διάρκειας μιας ημέρας, επιτόκιο αγοράς μη εξασφαλισμένης χρηματοδότησης για τοποθετήσεις διάρκειας μιας ημέρας·
            
         
               β)
            
            
               όσον αφορά τις καταθέσεις προθεσμίας, επιτόκιο αγοράς εξασφαλισμένης χρηματοδότησης, ή, εάν δεν είναι διαθέσιμο, το επιτόκιο αγοράς μη εξασφαλισμένης χρηματοδότησης για τοποθετήσεις διάρκειας μιας ημέρας.
            
         2.   Η συμμόρφωση με τα ανώτατα όρια τα οποία αναφέρονται στην παράγραφο 1 αξιολογείται βάσει όλων των κρίσιμων πραγματικών περιστατικών που προσιδιάζουν σε κάθε συγκεκριμένη περίπτωση.
   Άρθρο 3
   Έναρξη ισχύος
   1.   Οι διατάξεις της παρούσας απόφασης εφαρμόζονται από την ΕΚΤ από την 1η Δεκεμβρίου 2014.
   2.   Η παρούσα απόφαση αρχίζει να ισχύει από την 22α Φεβρουαρίου 2014.
   
      Φρανκφούρτη, 20 Φεβρουαρίου 2014.
      
         
            Ο πρόεδρος της ΕΚΤ
         
         Mario DRAGHI
      
   
   
      (1)  Κανονισμός (ΕΚ) αριθ. 3603/93 του Συμβουλίου, της 13ης Δεκεμβρίου 1993, για τον προσδιορισμό των εννοιών που είναι αναγκαίες για την εφαρμογή των απαγορεύσεων που αναφέρονται στο άρθρο 104 και στο άρθρο 104Β παράγραφος 1 της Συνθήκης (ΕΕ L 332 της 31.12.1993, σ. 1).